Príloha č. 1

Kvantifikácia rozpočtových dôsledkov navrhovanej koncepcie
daňovej reformy

Úvod

Keďže sa navrhuje najradikálnejšia zmena daňového systému od r. 1993, bola venovaná mimoriadna pozornosť kvantifikácii dôsledkov navrhovaných daňových opatrení na príjmy štátneho rozpočtu.

Prepočty rozpočtových dopadov v oblasti DPH a daní z príjmov vykonali nezávisle od seba Komisia pre poradenstvo a posudzovanie v oblasti reformy daní zriadená ministrom financií SR, Infostat, Inštitút pre finančnú politiku MF SR, Ústav slovenskej a svetovej ekonomiky SAV a misia Medzinárodného menového fondu. 

Metodiky expertných odhadov vykonané týmito inštitúciami boli konzultované s Inštitútom finančnej politiky MF SR, a následne sa do koncepcie prebrali výlučne konzervatívne odhady, t.j. v zásade vždy najnižší odhad zvýšenia príjmov alebo najvyšší odhad zníženia príjmov ŠR. Použitie takéhoto konzervatívneho prístupu umožňuje znížiť na minimum (i keď nie úplne vylúčiť) mieru rozpočtových rizík, ktoré sú prirodzene spojené s každou zásadnou reformou daňového systému. Je preto možné s vysokou mierou pravdepodobnosti predpokladať, že celkový vplyv navrhovanej daňovej reformy na verejné rozpočty bude zodpovedať odhadu vyčíslenému v tomto materiáli, prípadne sa bude skutočnosť odchyľovať od predpokladov skôr v pozitívnom smere. V prípade takéhoto pozitívnejšieho vývoja budú možné v strednodobom horizonte ďalšie úpravy sadzieb daní smerom nadol, a to v oblasti daní z príjmov i dane z pridanej hodnoty.

Navrhované úpravy jednotlivých daní sú navzájom previazané a podmienené. Prioritným cieľom vlády Slovenskej republiky v oblasti verejných financií je udržanie rozpočtovej rovnováhy a splnenie Maastrichtských kritérií, t.j. dosiahnutie takého stavu, aby najneskôr v r. 2006 schodok verejných financií nepresiahol úroveň 3% HDP. Z tohto dôvodu  podstatný výpadok príjmov štátneho rozpočtu vyplývajúci zo zavedenia rovnej dane z príjmov právnických osôb a fyzických osôb musí byť kompenzovaný zvýšením výnosov z iných daní, najmä DPH a spotrebných daní. Celkový vplyv daňovej reformy na verejné financie sa odhaduje na –13,2 mld. Sk oproti východiskám štátneho rozpočtu na rok 2004. Celkový plánovaný deficit na rok 2004 po zohľadnení realizácie daňovej reformy je 3,9% HDP.

Po vstupe SR do Európskej únie od 1. 5. 2004 vznikne krátkodobý posun (takmer dvojmesačný) v príjmoch DPH a spotrebných daní do štátneho rozpočtu. Bude spôsobený zmenou spôsobu ich výberu   pri dovoze z krajín EÚ, keďže sa budú vyberať až na základe podaných daňových priznaní. Vzhľadom na používanú metodiku ESA 95 (akruálny princíp), vo výpočte deficitu verejných financií sa tento posun neprejaví. Prejaví sa však v cash-flow, preto tento posun bude vykrytý krátkodobou pôžičkou SR. 

V podnikovej sfére, u podnikajúcich fyzických osôb a u občanov navrhovaná reforma v oblasti priamych a nepriamych daní prinesie značné zníženie administratívnych nákladov, ktoré sú v súčasnosti vynakladané na vedenie účtovníctva, daňové poradenstvo a zložitý výpočet výslednej daňovej povinnosti. Tieto finančné úspory na strane spomenutých subjektov nie je možné kvantifikovať.

Zmeny v jednotlivých daniach - komentár ku kvantifikácii

1.	Daň z príjmov 19% 
Do odhadu je premietnutý pokles príjmov z dane z príjmov z podnikania, zo závislej činnosti, z príjmov právnických osôb, dane vyberanej zrážkou.

2.	DPH 19%
Odhaduje sa zvýšenie výnosov z DPH o 10,5 mld. Sk oproti východiskám štátneho rozpočtu na rok 2004. V tejto prognóze je zarátaný odhad z titulu zvýšenia sadzieb a zo zníženia hranice pre povinnosť registrácie platiteľov dane z pridanej hodnoty.

3.	Daň z nehnuteľností
Očakáva sa zvýšenie výnosu dane z nehnuteľností o sumu cca 1,5 mld. Sk v roku 2004. Vyšší výnos dane z nehnuteľností sa dosiahne zvýšením koeficientov, ktorými sa násobí sadzba dane pre krajské mestá podľa tabuľky v prílohe č. 3 a uplatňovanie v inak nezmenenej podobe. Pri výnosoch dane z nehnuteľností platí úplná lineárna závislosť medzi základom dane a sadzbou dane, preto zvýšenie sadzby dane bude znamenať zvýšenie výnosu dane z nehnuteľností. 

4.	Spotrebná daň z minerálnych olejov
U najviac používaných minerálnych olejov nafty a bezolovnatého benzínu sa uvažuje so zvýšením sadzby o 2,70 Sk/l a 3,10 Sk/l .

| Minimálna sadzba v EÚ | Dnešná sadzba v SR | Navrhovaná sadzba
Bezolovnatý benzín | 12 054 Sk/1000 l | 12 400 Sk/1000 l | 15 500 Sk/1000 l
Olovnatý benzín | 14 154 Sk/1000 l | 14 500 Sk/1000 l | 18 000 Sk/1000 l
Stredný olej | 10 290 Sk/1000 l | 11 800 Sk/1000 l | 14 500 Sk/1000 l
Nafta | 10 290 Sk/1000 l | 11 800 Sk/1000 l | 14 500 Sk/1000 l
Vykurovací olej | 546 Sk/1000 kg | 600 Sk/1000 kg | 800 Sk/1000 kg
LPG | 4 200 Sk/1000 kg | 4 300 Sk/1000 kg | 7 800 Sk/1000 kg
Označené plynové oleje | 750 Sk/1000 l | 4 100 Sk/1000 l | 6 800 Sk/1000 l

5.	Spotrebná daň z liehu
	Sadzba 250 Sk/l čistého alkoholu spĺňa požiadavky smerníc EÚ a neuvažuje sa s jej zmenou. Očakáva sa však, že zavedenie smernice EÚ č. 92/12/EHS do praxe pomôže znížiť daňové úniky.

6.	Spotrebná daň z piva
	Východiská ŠR na rok 2004 uvažovali s nezmenenou sadzbou, t.j. 30 Sk/hl/stupeň Plato a 23 Sk/hl/stupeň Plato. Zvýšený výnos vychádza z predpokladu úpravy dane na 50 Sk/hl/stupeň Plato. Spotrebná daň na 12 stupňové pivo sa tak zvýši z dnešných 1,80 Sk na 3,0 Sk na 0,5l fľašu, na 10 stupňové pivo z dnešných 1,50 Sk na 2,50 na 0,5 l fľašu.

7.	Spotrebná daň z vína
	Na rok 2004 sa vo Východiskách ŠR uvažovalo s nezmenenými sadzbami, t.j. 0 Sk/hl na tiché víno, 2400 Sk/hl na šumivé víno a medziprodukty a 1700 Sk/hl na šumivé víno do s obsahom alkoholu do 8,5%. Sadzby týchto daní vyhovujú minimálnym sadzbám v EÚ a neuvažuje sa s ich zvýšením.

8.	Spotrebná daň z tabaku a tabakových výrobkov
Dnešná daň  z cigariet je 0,95 Sk/kus. Vo východiskách štátneho rozpočtu na rok 2004 sa uvažovalo s daňou vo výške 1,00 Sk/kus. Daň na tabakový zvyšok je 880 Sk/kg a na tabak 1000 Sk/kg. Zvýšený výnos vychádza z úrovne dane 1,40 Sk/cigaretu a 1350 Sk/kg na tabakového zvyšku a tabaku. Ani táto úroveň sadzieb ešte nezodpovedá Smernici EÚ č.92/79/EHS.

9.	Daň z dedičstva, daň z darovania, daň z prevodu nehnuteľností
	Uvažuje sa o zrušení tejto dane.

10.	Daň z motorových vozidiel
Uvažuje sa o uplatnení tejto dane len na úžitkové motorové vozidlá. Pre osobné vozidlá a autobusy bude daň zrušená.

11.	Zrušenie miestneho poplatku z predaja alkoholických nápojov a tabakových výrobkov
	Výnos z týchto miestnych poplatkov predstavoval cca. 430 mil. Sk ročne.

12. Odškodnenie sociálne znevýhodnených skupín
Suma, ktorá sa použije na odškodnenie dôchodcov bola na základe odborných prepočtov odhadnutá vo výške 1,6 mld. Sk. Uvedená suma predstavuje čiastočnú kompenzáciu zvýšenia DPH zo 14% na 19%. Ostatné skupiny obyvateľstva budú kompenzované zmenami v sociálnom systéme.